钦定古今图书集成/明伦汇编/家范典/第082卷 > 春秋四传 > 《伯姬归纪》
## 钦定古今图书集成/明伦汇编/家范典/第082卷 > 春秋四传 > 《伯姬归纪》

《春秋》隐公二年：“秋九月，纪履𦈕来逆女。冬十月，伯姬
归于纪。”

《左传》：“卿为君逆也。”

《公羊传》：“纪履𦈕者何？纪大夫也。何以不称使？昏礼不
称主人。”然则曷称？称诸父兄师友。“宋公使公孙受来
纳币，则其称主人何？辞穷也。辞穷者何？无母也。”“然则
纪有母乎？曰有。”有则何以不称母？母不通也。外逆女
不书，此何以书？讥。何讥尔？讥始不亲迎也。始不亲迎，
昉于此乎？前此矣。前此则曷为始乎此？托始焉尔。曷
为托始焉尔？《春秋》之始也。女曷为或称女，或称妇，或
称夫人？女在其国称“女”，在涂称“妇”，入国称“夫人。”伯姬
者何？内女也。其言归何？妇人谓嫁曰归。

《穀梁传》：“逆女，亲者也。使大夫，非正也。以国氏者，为其
来交接于我，故君子进之也。礼，妇人谓嫁曰归，反曰
来。归，从人者也。妇人在家制于父，既嫁制于夫，夫死
从长子。妇人不专行，必有从也。伯姬归于纪，此其如
专行之辞何也？曰非专行也。吾伯姬归于纪，故志之
也。其不言使何也？逆之道微，无足道焉尔。”

《胡传》：“按《穀梁子》：逆女，亲者也。使大夫，非正也。鲁哀公
问‘冕而亲迎，不已重乎’？孔子对曰：‘合二姓之好，以为
宗庙社稷主，君。何谓已重乎？文定厥祥，亲迎于渭，造
舟为梁，不显其光，则世子而亲迎也。韩侯娶妻蹶父
之子，韩侯迎止于蹶之里，则诸侯而亲迎也。有夫妇
然后有父子，有父子然后有君臣。夫妇人伦之本也’。”
逆女必亲使大夫，非正也。入《春秋》之始名。“宰咺归赗”，
以讥乱法；书“履𦈕逆女”，以志变常。众妾之分定矣，大
昏之礼严矣。